[image: image1.png]Direktoratet for naturforvaltning



[image: image2.png]



[image: image3.png]




Fylkesmennene

Gaupenemnda for Nord-Trøndelag og Fosen

Gaupenemnda for Hedmark


03/7688  ARTS-VI-KMV
03.01.2004

444.6

Kvotefastsettelse for gaupejakt 2004

Fylkesmannen er ansvarlig for at det gjennomføres en biologisk forsvarlig bestandsforvaltning av gaupe, og kvotene for gaupejakta fastsettes som en årlig forskrift etter forutgående høring blant berørte parter i fylket. I Hedmark og i Nord-Trøndelag inkludert hele Fosen-halvøya er fylkesmannens myndighet som en forsøksordning fra 1997-98 gitt til egne gaupenemnder. 

I forbindelse med behandlingen av St.meld. nr. 35 (1996-97) Om rovviltforvaltning ble det fastsatt mål for forvaltningen av gaupe, jf. Innst. S. nr. 301 (1996-97). For gaupe mente energi- og miljøkomiteen i Innst. S. nr. 301 (1996-97) at det ”fremdeles skal være et mål at gaupa skal forvaltes slik at sammenhengende bestander og reproduksjon blir opprettholdt over store areal. Imidlertid må bestandstettheten kunne reguleres i forhold til skadeomfanget i de enkelte områder."  Videre mente komiteen at det "ikke bør etableres reproduserende gaupebestander i de mest sauerike fylkene som Rogaland, Hordaland og Sogn og Fjordane. Det bør ikke være et mål å etablere en levedyktig gaupebestand i Vest-Agder. Dette bør få konsekvenser for kvotetildelingen. Aust-Agder bør således utgjøre en buffersone for gaupebestanden mot vest, der kvotene som tildeles er større enn tilveksten. Dette forutsetter en konstant overvåkning av bestandssituasjonen også på sikt. Deler av Møre og Romsdal, deler av Finnmark, Vesterålen, Lofoten og store øyer i Troms bør holdes gaupefrie." 
Gaupe finnes i dag i faste bestander over hele fastlands-Norge, med unntak av vestlandsfylkene hvor forekomsten er mer sporadisk. Fra 1996 til 2003 er gaupebestanden på landsbasis redusert med rundt 35 %, fra en minimum totalbestand på 370-410 gauper i 1996 til 250-270 gauper før jakt i 2003. Bare det siste året har det vært en nedgang i gaupebestanden på ca. 20 %. Årsaken til bestandsreduksjonen er hovedsakelig høy beskatning gjennom kvotejakt og kvotefri jakt. Bestandsreduksjonen har hovedsakelig skjedd i Midt-Norge og Sør-Vest-Norge, mens bestanden har vært mer stabil i Nord-Norge og i Sør-Øst-Norge i perioden. 

Det har siden 1996 blitt felt 718 gauper ved kvotejakt i Norge. Den totale kvoten har i samme periode vært 1007 (i tillegg har det vært kvotefri jakt i deler av landet). Den tildelte kvoten har blitt redusert hvert år siden 2000, da kvoten var på 140 gauper. I 2003 var den tildelte kvoten 85 gauper, og 62 gauper ble felt dette året.  

Direktoratet konstaterer at ytterligere reduksjon i gaupebestanden ikke er ønskelig, sett i forhold til de nasjonale målene som er nedfelt i St.meld. nr. 35 (1996-97) og Innst. S. nr. 301 (1996-97). Som det går fram over er gaupebestanden betydelig redusert siden rovviltmeldingen ble lagt frem og behandlet i Stortinget. Bestandsreduksjonen har hovedsakelig skjedd i Midt-Norge og Sør-Vest-Norge, og har vært en ønsket utvikling sett i forhold til ønske om å redusere tapene til sau og tamrein på beite. Det har i den samme perioden vært en nedgang i erstatning for gaupedrepte sau og lam på landsbasis på ca. 35 %. Dokumenterte gaupeskader på sau og lam er redusert med ca. 45 %.  Dokumenterte gaupeskader på tamrein er redusert med ca. 50 % siden 1996-97. For årene før 2001-2002 har Fylkesmannen i Finnmark av kapasitetsmessige årsaker ikke fordelt erstatningsutbetalingene på sannsynlig skadevolder, men erstattet all rein under posten fredet rovvilt. Dette gjør at vi ikke har gode tall for erstatning for gaupedrepte tamrein på landsbasis tidligere år, men det er registrert en betydelig nedgang i erstatning også for gaupedrept tamrein. For eksempel har det vært en nedgang på ca. 60 % i erstatning for gaupedrept tamrein i Nord-Trøndelag siden 1996-97. 

Den betydelige bestandsreduksjonen får betydning i forholdt til deler av måloppnåelsen i Innst. S. nr. 301 (1996-97) der det står at det ”fremdeles skal være et mål at gaupa skal forvaltes slik at sammenhengende bestander og reproduksjon blir opprettholdt over store areal. ” I løpet av de siste årene har imidlertid gaupebestanden blitt så betydelig redusert at konsekvensen av dette kan bli ”hull” i den ønskede geografiske utbredelsen av gaupebestanden. 

Regjeringen har nylig lagt fram en ny stortingsmelding om rovvilt, St.meld. nr. 15 (2003-2004) Rovvilt i norsk natur. I meldingen uttrykkes det bekymring over utviklingen i gaupebestanden. Det vises til den store nedgangen i bestanden siden forrige stortingsmelding ble lagt fram, og det legges opp til en økning i bestanden opp mot 1996-nivå. Det nasjonale bestandsmålet for gaupe settes til 65 årlige ynglinger. Dette målet er også fordelt videre på seks ulike regioner i landet. For flere regioner innebærer de foreslåtte målene en klar økning av dagens gaupebestand, som i 2003 ble registrert til minimum 45 ynglinger for landet. Meldingen skal nå opp til diskusjon og komitébehandling i Stortinget. Meldingen vil trolig bli behandlet i Stortinget i løpet av våren 2004, og stortingsbehandlingen kan føre til endringer i de foreslåtte bestandsmålene for gaupe. 

Sammenstilling av forskning på gaupas bestandsdynamikk i Skandinavia de siste 10 årene (Andersen m.fl. 2003) viser at for alle bestander som helhet er det beregnet et årlig vekstpotensiale på ca. 20 %, men med en betydelig grad av variasjon mellom år, samt en betydelig individuell variasjon i rekruttering av avkom. Hvis det tas hensyn også til dødeligheten av voksne hunngauper i perioden februar til mai, viser en teoretisk beregning at en avskyting på 16,7 % av estimert bestand før jakt opprettholder en stabil bestand. Dette forutsetter at inn- og utvandring i bestanden er lik, videre vil et høyt uttak av voksne hunndyr påvirke beregningen. 

Direktoratet forutsetter at fylkesmannen/gaupenemnda vektlegger de overnevnte faktorer i sin fastsettelse av kvote for gaupejakta 2004, og legger til rette for fellingskvoter som kan sikre sammenhengende bestander og reproduksjon over store arealer. Spesielt må det være stor oppmerksomhet rundt de områder der bestanden de siste årene er betydelig redusert. I visse områder kan dette bety at det ikke bør fastsettes egen kvote for jakt dette året. For å unngå for stor avskyting av hunndyr bør det benyttes egne hunndyrkvoter, som sikrer en større kontroll med den reproduserende del av bestanden. Andelen hunndyr 2 år og eldre utgjør i februar ca. 30 % av den totale bestanden, og hunndyrkvoten bør settes i forhold til dette. Direktoratet anbefaler også at kvoten deles opp i en kvote ved jaktstart og en reservekvote for å redusere faren for overskyting.
Med hilsen

Yngve Svarte
Terje Bø

